
Cover Page


[image: illustrerende bilde]


INNFØRING i MIKROBIOLOGI

2. UTGAVE

ARNE TRONSMO OG GEIR MATHIESEN

UNIVERSITETSFORLAGET


© H. Aschehoug & Co (W. Nygaard) AS ved Universitetsforlaget, Oslo 2024

ISBN: 9788215069852

1. utgave, 1. versjon, Universitetsforlaget 2024

E-utgaven baserer seg på 2. trykte utgave, Universitetsforlaget 2024

Elektronisk tilrettelegging: PHi Business Solutions Ltd.

Omslagsdesign: Ellen Lorenzen

Sats/design: ottaBOK

Materialet i denne publikasjonen er omfattet av åndsverklovens bestemmelser. Uten særskilt avtale med Universitetsforlaget er enhver eksemplarfremstilling og tilgjengeliggjøring bare tillatt i den utstrekning det er hjemlet i lov eller tillatt gjennom avtale med Kopinor, interesseorgan for rettighetshavere til åndsverk.

www.universitetsforlaget.no

post@universitetsforlaget.no




Innhold


	Forord11

	Kapittel 1
Introduksjon til den mikrobielle verden13

	1.1 Hva er mikrobiologi?14

	1.2 Mikrobiologiens historie16

	Debatten om spontan generasjon16

	Vaksiner og sterilisering18




	1.3 Hva er årsaken til at dyr og planter blir syke?19

	Drømmen om «the magic bullet»19




	1.4 Klassifisering og navnsetting av levende organismer21

	1.5 Oversikt over de ulike gruppene av mikroorganismer21

	1.6 Mikroorganismenes rolle i natur og samfunn23

	Biologisk rensing av kloakk og bioremediering24

	Kontroll av insekter og sopp som angriper planter24

	Moderne bioteknologi og rekombinant DNA-teknologi25







	Kapittel 2
Litt grunnleggende kjemi26

	2.1 Sterke og svake kjemiske bindinger26

	2.2 «Livets vann»29

	2.3 Syrer, baser og salt29

	2.4 pH og buffere i biologiske systemer30

	2.5 Makromolekylene i cellene30

	Karbohydrater31

	Proteiner32

	Nukleinsyrene34

	ATP er energibæreren i cellene35

	Lipider36







	Kapittel 3
Mikroorganismene slik vi kan se dem i et mikroskop39

	3.1 Lysmikroskopet39

	3.2 Elektronmikroskopet42

	3.3 Preparering av prøver til lysmikroskopiske undersøkelser43




	Kapittel 4
Den prokaryote og eukaryote cellen46

	4.1 Celleteorien46

	4.2 Den prokaryote cellen46

	Ulike celleformer hos bakterier47

	Oppbygning av cytoplasmamembranen50

	Funksjonen til cytoplasmamembranen52

	Cellevegger hos Bacteria og Archaea56

	Gramfarging av bakterier59

	Hvordan kan bakterier bevege seg?60

	Kjemotaksi, fototaksi og andre «taksi» hos bakterier62

	Endosporer63

	Det bakterielle cytoskjelettet64




	4.3 Den eukaryote cellen65

	Celleveggen65

	Cytoplasmamembranen66

	Cytoplasma og cytoskjelett66

	Eukaryote organeller67




	4.4 Livets opprinnelse70

	4.5 Endosymbioseteorien, utviklingen av de eukaryote organismene72




	Kapittel 5
Mikrobiell metabolisme74

	5.1 Katabolske og anabolske reaksjoner74

	5.2 Enzymer og kjemiske reaksjoner76

	Hva påvirker enzymaktiviteten?78




	5.3 Reduksjons- og oksidasjonsreaksjoner (redoksreaksjoner)81

	Hvordan genereres ATP?83




	5.4 Nedbrytning av karbohydrater84

	Glykolysen84

	Respirasjon86

	Oksidativ fosforylering, elektrontransportkjeden og kjemiosmoseteorien89

	Anaerob respirasjon90

	Fermentering91




	5.5 Fotosyntese93

	Oksisk fotosyntese94

	Anoksisk fotosyntese96




	5.6 Metabolsk mangfold blant mikroorganismene97

	5.7 Biosyntese av karbohydrater, aminosyrer, nukleotider og fett99




	Kapittel 6
Mikrobiell vekst102

	6.1 Mikroorganismenes vekstkrav102

	Effekt av temperatur102

	Effekt av pH på vekst105

	Oksygen og mikrobiell vekst106

	Effekt av lys og vann107

	Mikroorganismenes kjemiske vekstkrav109

	Næringsmedier og biofilm110




	6.2 Celledeling hos bakterier112

	6.3 Vekst av bakterier i en lukket kultur (batchkultur)113

	6.4 Effekt av næringskonsentrasjonen på veksthastigheten115

	6.5 Dyrking av mikroorganismer i kontinuerlig kultur: kjemostat116

	6.6 Måling av vekst117




	Kapittel 7
Hvordan kontrollere uønsket mikrobiell vekst?125

	7.1 Virkning av antimikrobiell behandling125

	7.2 Fysiske metoder for kontroll av mikroorganismer126

	Varmebehandling126

	Effekt av lav temperatur128

	Effekt av mangel på vann128

	Ioniserende og ikke-ioniserende stråler128




	7.3 Kjemisk kontroll av vekst129

	Ulik følsomhet for antimikrobielle forbindelser134







	Kapittel 8
Mikrobiell genetikk136

	8.1 Replikasjon, transkripsjon og translasjon136

	Replikasjon av DNA137

	Transkripsjon: fra DNA til mRNA138

	Translasjon: fra mRNA til proteiner141




	8.2 Regulering av genekspresjon143

	8.3 Sensing og signaltransduksjon145

	RNA-basert regulering147




	8.4 Mutasjoner149

	Kjemiske mutagener151

	Fysiske mutagener152

	Skadet DNA kan repareres152

	Identifisering av mutanter hos bakterier152

	Identifisering av kjemiske karsinogener (Ames-testen)154




	8.5 Plasmider155

	8.6 Overføring av gener og rekombinasjon156

	Transformasjon156

	Konjugasjon158

	Transduksjon: overføring med virus159




	8.7 Transposoner og insersjonssekvenser160




	Kapittel 9
Klassifisering av mikroorganismer162

	9.1 Klassisk taksonomi162

	9.2 Det fylogenetiske hierarkiet165

	9.3 Vitenskapelig nomenklatur166

	9.4 Det taksonomiske hierarkiet166

	9.5 Metoder for klassifisering og identifisering av prokaryote mikroorganismer167

	Biokjemiske tester168

	DNA-baserte tester168

	Fettsyreanalyser172







	Kapittel 10
Fysiologisk og fylogenetisk mangfold blant de prokaryote mikroorganismene173

	10.1 Klassifisering av rikene Archaea og Bacteria etter deres fysiologiske egenskaper173

	Fototrofe organismer173

	Purpursvovelbakterier175

	Purpur ikke-svovelbakterier176

	Grønne svovelbakterier177

	Grønne ikke-svovelbakterier177

	Andre fotosyntetiske bakterier177

	Dissimilativt sulfatreduserende mikroorganismer178

	Dissimilativt svovelreduserende mikroorganismer178

	Dissimilativt svoveloksiderende mikroorganismer178

	Mangfoldet blant organismene som tar del i nitrogensyklusen179

	Jernreduserende mikroorganismer182

	Jernoksiderende mikroorganismer182

	Hydrogenmetaboliserende mikroorganismer183

	Metanotrofe og metylotrofe bakterier184

	Eddiksyre og acetogene bakterier185

	Bakterier som kan parasittere på andre bakterier185

	Spiralformede mikroorganismer187

	Knoppskytende bakterier og stilkbakterier189

	«Sheated» Proteobacteria190

	Bakterier som produserer lys191




	10.2 Riket Archaea191

	Klassifisering av Archaea192




	10.3 Spesielle egenskaper til organismer som kan leve ved høye temperaturer194

	10.4 Fylogenetisk klassifisering av riket Bacteria196

	10.5 Proteobacteria196

	Alfaproteobacteria197

	Betaproteobacteria198

	Gammaproteobacteria199

	Delta-, Epsilon- og Zetaproteobacteria202




	10.6 De grampositive bakteriene203

	Firmicutes204

	Tenericutes (Mycoplasma)205

	Actinobacteria: coryneforme bakterier, propionsyrebakterier og Mycobacterium206




	10.7 De gramnegative ikke-proteobakteriene208

	Bacteroidetes208

	Chlamydiae, Planctomycetes og Verrucomicrobia208




	10.8 Hypertermofile Bacteria209

	10.9 Andre divisjoner innen Bacteria210




	Kapittel 11
Eukaryote mikroorganismer212

	11.1 Systematisk inndeling av de eukaryote mikroorganismene212

	11.2 Protozoa214

	Zooflagelatene: Sarcomastigophora214

	Euglenoider: Euglenozoa215

	Amøbegruppen: Amoebozoa215

	Cellulære slimsopper eller soppdyr: Mycetozoa216

	Sporozoans217




	11.3 Chromista218

	Ciliatene (Cilophora)222

	Acellulære eller plasmodiale slimsopp: Cercozoa223




	11.4 Sopp224

	Soppenes to celleformer, hyfer og gjær224

	Soppfysiologi227

	Hvordan formerer soppen seg?228

	Mycorrhiza (sopprot)230

	Klassifisering av sopp231

	De ulike rekkene innen soppriket231

	Bioteknologisk anvendelse av sopp235

	Lav236







	Kapittel 12
«De ekstra små»: virus og infeksiøse partikler239

	12.1 Hva er virus?239

	12.2 Klassifisering av virus242

	12.3 Hvordan kan vi dyrke virus?243

	12.4 Dyrking av virus i cellekulturer245

	12.5 Ulike former for formering hos virus246

	Den lytiske syklusen til T4-bakteriofagen247

	Lysogen syklus til bakteriofagen Lambda248

	Bakterienes immunsystem, CRISPR249

	Vekstsyklusen til dyrevirus251

	Vekstsyklusen til plantevirus252




	12.6 Virus med DNA-genomer252

	12.7 Virus med RNA-genomer254

	SARS-CoV-2: pluss-sense RNA virus255

	Retrovirus og revers transkriptase257




	12.8 Noen sentrale virus som kan angripe mennesker257

	12.9 Virus kan forårsake kreft258

	Humant papillomavirus (HPV)258




	12.10 Subvirale partikler, satellitt-RNA, viroider og virusoider260




	Kapittel 13
Antimikrobielle forbindelser263

	13.1 Kjemoterapiens historie263

	13.2 Virkningsmekanismene til antimikrobielle forbindelser265

	13.3 Antibiotikaresistens269

	13.4 Effekt av å kombinere medisiner272

	13.5 Fremtiden til kjemoterapeutiske midler273




	Kapittel 14
Mikrobiell økologi275

	14.1 Metoder i mikrobiell økologi276

	Kulturuavhengige mikroskopiske analyser av mikrobielle samfunn277

	Kulturuavhengig genetisk analyse av mikrobielle samfunn278

	Måling av mikrobiell aktivitet i naturen279




	14.2 Karbonsyklusen280

	14.3 Nitrogensyklusen281

	Biologisk nitrogenfiksering285

	Betydningen av C/N-forholdet for nedbrytning av organisk materiale288




	14.4 Svovelsyklusen289

	14.5 Fosforsyklusen291

	14.6 Nedbrytning av syntetiske kjemiske forbindelser i jord og vann291

	Bioremediering og bioaugmentation293




	14.7 Rensing av drikkevann og kloakk294

	Ulike metoder for rensing av kloakk295







	Kapittel 15
Anvendt og industriell mikrobiologi300

	15.1 Ulike måter for å bevare holdbarheten til matvarer300

	15.2 Ulike næringsmidler hvor mikroorganismer spiller en nøkkelrolle302

	15.3 Produksjon av alkoholholdig drikke304

	15.4 Eddiksyreproduksjon307

	15.5 Sopp som mat307

	15.6 Industriell mikrobiologi308




	Kapittel 16
Patogenitet og immunologi312

	16.1 Patologi, infeksjon og sykdom312

	Patogenitet og virulens313

	Etiologien til infeksjonssykdommene317




	16.2 Immunologi321

	Ikke-cellulære faktorer324

	Celler og organer i immunsystemet325

	Hvordan kan kroppen lage spesifikke antistoffer mot alle nåværende og fremtidige patogener?333




	16.3 Forsvarsreaksjoner i verten334

	Immunitet og immunisering334

	Kunstig aktiv immunitet: vaksinering334




	16.4 Epidemiologi335

	Spredning av sykdom336







	Kapittel 17
Molekylærbiologiske metoder338

	17.1 Molekylærbiologiske metoder338

	Sekvensering av DNA og RNA340

	Mikrobielle genomer344




	17.2 Bioteknologi og gensløyd345

	Vertene til kloningsvektorene349

	Bakteriofager som kloningsvektorer349

	Kloning i planter353

	Målrettet innsettelse av punktmutasjon355

	Bruk av CRISPR/Cas9 i genteknologi356




	17.3 -omikk358

	Proteomikk359

	Metabolomikk og systembiologi360

	Metagenomikk361

	Genomene til organellene361







	Viktige begreper363

	Referanser og kilder til mer kunnskap392

	Nettsider392

	Stikkord393

	Illustrasjoner403






Forord

Mikrobiologi er en fasinerende disiplin som utgjør en stadig viktigere del av den biologiske kunnskapsbasen. Menneskene har benyttet mikroorganismenes nyttige egenskaper i flere tusen år i produksjon av alkoholholdig drikke og konservering av mat lenge før de kjente til disse organismene. Mikrobiologien som vitenskap ble først utviklet i siste del av 1800-tallet. I dag vet alle at vi kan bli syke etter å ha blitt smittet av virus eller bakterier. Mindre kjent er at de organismene som fører til sykdom, bare utgjør en liten del av mikrofloraen, og at hele økosystemet på jorda er helt avhengig av disse nyttige mikroorganismene.

Det er en rekke lærebøker i mikrobiologi på engelsk, men mange universitets- og høyskolestudenter og lærere har etterspurt en lærebok på norsk. Dette inspirerte oss til å skrive denne læreboka. Bokas hovedmålgruppe er studenter i mikrobiologi på bachelornivå og på innføringskursene i biologi/bioteknologi ved universiteter og høyskoler. Boka vil forhåpentligvis også kunne være av interesse for andre som vil lære mer om disse fasinerende organismene.

Faget mikrobiologi bygger på kunnskaper i biokjemi, genetikk og cellebiologi. De fleste studentene vil ha nødvendig bakgrunn i disse fagene fra videregående eller tidligere kurs på universitet/høyskole. Vi har imidlertid valgt i de innledende kapitlene å ta med noen av de viktige temaene i disse basisfagene. For noen kan dette være nytt stoff, men for andre vil det være nyttig repetisjon.

Mikrobiologi er et stort fagområde, og det er ikke mulig å dekke hele bredden og kompleksiteten i en innføringsbok. Utvalget illustrerer imidlertid mikroorganismenes rolle i økosystemene og i bekjempelse av forurensning, deres evne til å fremkalle sykdom og hvordan de kan bekjempes, og anvendelse av mikroorganismer som produksjonsorganismer i industrien.

Ved hjelp av moderne molekylære teknikker der mikroorganismene er viktige modellorganismer, har vi fått mye ny innsikt og kunnskap om basale biologiske prosesser. Dette har også bidratt til større forståelse for hva som skjer i høyere organismer, som oss mennesker. Siste kapittel i boka gir innblikk i noen av disse både tradisjonelle og nye molekylærbiologiske teknikkene som muliggjør ny biologisk innsikt. Innsikt som blant annet kan hjelpe forskere å finne løsninger til økt matproduksjon og kurer for arvelige sykdommer og kreft.

Kapittel 1
Introduksjon til den mikrobielle verden

Mikroorganismene var de første levende organismene på jorda, og i mer enn ¾ av jordas historie har de vært enerådende. Selv i dag, hvor det har vært eukaryote organismer i en milliard år, er jorda først og fremst en planet for mikroorganismer hvor makroorganismene er et relativt lite tillegg. Livet på jorda er som et isfjell, bare en liten del er synlig for det blotte øye.

Mikroorganismene finnes overalt på jorda, i biosfæren, hvor vi tror det er liv. Vi kan finne mikroorganismer på ugjestmilde steder som varme kilder, store havdyp og i svovelgruver, noe som viser at mikroorganismene kan tilpasse seg svært ulike miljøer. Mikroorganismene er helt nødvendige for opprettholdelse av jordas ulike økosystemer. Dette på tross av at de er så små at vi må bruke mikroskop for å se enkeltorganismene, men dette tar de igjen ved å være svært mange.

Bakterienes store vekstpotensial kan illustreres med følgende eksempel: En bakterie som deler seg i to i løpet av 20 min, vil ha en masse så stor som jorda i løpet av 48 timer (hvis den har kontinuerlig tilgang på næring og kan bli kvitt sine avfallsprodukter). Antall organismer og mengde kan illustreres ved at i en teskje god matjord finnes det mer enn 1 000 000 000 = 109 bakterier i tillegg til flere kilometer med sopphyfer.

De fleste kjenner til at mikroorganismer som bakterier og virus kan gjøre oss syke. Dette er imidlertid et feilaktig bilde av den mikrobielle verden, for det er bare et fåtall bakterier som kan føre til at vi blir syke. De aller fleste er nytteorganismer som er medansvarlige for opprettholdelse av livet på jorda, blant annet ved at de sikrer at dødt organisk materiale blir brutt ned slik at næringsstoffene igjen kan bli tilgjengelig til å lage nytt liv.

I og på menneskekroppen finnes det like mange eller flere bakterier enn totalt antall menneskeceller i kroppen. Bakteriene i tarmen veier samlet over 1 kg og består sannsynligvis av mer enn tusen ulike arter. I avføringen vår er opp til 60 % av vekten bakterier. I tillegg antar en at det er enda flere bakteriofager (virus som har bakterier som vert) i tarmen vår enn bakterier. Det finnes også mindre mengder med sopp, hovedsakelig gjærsoppslekten Candida, og protozoer.

Tarmfloraen er helt essensiell for at vi skal overleve. Den hjelper til med fordøyelsen ved at mikroorganismene kan bryte ned komplekse karbohydrater som kostfibere, proteiner og fettstoffer som vi ellers ikke kunne utnytte. De kan også bryte ned giftstoffer, og de er viktige for utviklingen av immunforsvaret og ved å utkonkurrere sykdomsfremkallende mikroorganismer.

Tarmbakteriene produserer også viktige næringsstoffer som B- og K-vitaminer og deltar i omsetningen av kalsium, magnesium, jern, selen og sink. Det har også vist seg at hormoner og andre signalstoffer som dannes i tarmen påvirker signalisering mellom tarmen og hjernen. Nyere forskning indikerer at tarmfloraen kan være med på å regulere både følelser og adferd. Mikroorganismene er også viktige i dagens moderne industrisamfunn hvor de benyttes i mange viktige industrielle prosesser.


Hva kjennetegner mikroorganismene?


	Vi kan ikke se dem, men mikroorganismene er den dominerende formen for liv på jorda.

	De utgjør ca. 20 % av jordas biomasse.

	De var her lenge før mennesket oppsto, og de vil bli her lenge etter at menneskene er utryddet.

	Uten deres aktivitet er livet slik vi kjenner det på jorda, utenkelig.






1.1 Hva er mikrobiologi?

Begrepet mikrobiologi er lett å definere. Det er vitenskapen om små (mikro) levende organismer (bios). De fleste mikroorganismene kan leve selvstendig som encellede organismer, og de er så små at vi må bruke mikroskop for å se dem. Dette gjelder bakterier, gjærsopp og encellede dyr (Protozoa og Chromista). Sopp og alger har også et encellet stadium, men vi kjenner de best i deres flercellede stadier hvor de danner synlige strukturer som hattsoppene i skogen og alger i vannet. Virus representerer imidlertid en helt spesiell gruppe blant mikroorganismene. De er absolutt mikroskopiske, men de kan ikke formere seg uten at de først har trengt inn i en vertscelle. Vi kan derfor diskutere om de egentlig er «levende» (se kapittel 12.1). Enkelte virus kan føre til sykdom, som for eksempel korona, rabies eller til og med kreft.

Mikrobiologi er altså studiet av mikroskopiske organismer. Mikroorganismene, unntatt virus, er som alle andre levende organismer bygd opp av en eller flere celler. Hver celle er omgitt av en membran og eventuelt en cellevegg. Inne i cellen er det en rekke subcellulære strukturer og arvemateriale. Cellen er ikke et lukket system, for næringsstoffer må komme inn i cellen og avfallsstoffer må skilles ut. I tillegg «kommuniserer» cellene med andre celler i nærheten og sanser omgivelsene.

De velorganiserte cellestrukturene er bygd opp av de fire makromolekylene: proteiner, nukleinsyrer, fett og polysakkarider. Alle celler har mye til felles, enten de er celler hos mikroorganismer, planter eller dyr. På den andre siden er det forskjeller i de kjemiske byggesteinene og hvordan de ulike komponentene er satt sammen.

Hovedfokus i mikrobiologien er ofte på bakterier, da de er enklest å studere, men de andre mikroorganismene som sopp, alger, protozoer og virus har også meget stor betydning for livet på jorda. Mikrobiologi handler også om det store mangfoldet mellom de ulike mikroorganismene og om evolusjon; hvordan ulike mikroorganismer oppsto som de første levende vesener på jorda, og hvordan dagens mikroorganismer har utviklet seg. Like viktig tema er hva mikroorganismene kan gjøre i naturen, inne i menneskekroppen, i dyr og i planter. Fordi mikroorganismene direkte eller indirekte påvirker alle andre former for liv, er mikrobiologisk kunnskap en viktig del av den biologiske kunnskapsbasen.

Mikroorganismene representerer alle grader av biologisk tilpasning, ved at det er stor variasjon i deres biokjemiske potensial. Her finner vi på den ene siden de autotrofe organismene (organismer som kan bygge sitt cellemateriale fra uorganiske forbindelser) og på den andre siden de ekstremt heterotrofe (organismer som må ha tilført mange ulike organiske forbindelser som byggesteiner til sitt cellemateriale). Til tross for den store variasjonen i cellebiologiske og biokjemiske egenskaper og store ulikheter i økologisk tilpasning, oppfattes mikrobiologien som en selvstendig avgrenset vitenskap. Dette skyldes blant annet at studiet av mikroorganismer tradisjonelt krever sterile arbeidsteknikker og metoder for isolering og dyrking av mikroorganismene. Forutsetningen for å kunne studere egenskapene til en mikroorganisme er nemlig at de kan dyrkes i renkultur og overføres til nye næringsmedier uten at den blir forurenset av andre organismer.

Det at mikroorganismene har eksistert på jorda i ca. fire milliarder år, er noe av årsaken til det enorme mangfold vi finner blant mikroorganismene. Dette kan illustreres ved å sammenlikne mikroorganismer fra ulike ekstreme miljøer, som for eksempel svovelgruver og varme kilder. Her er mikroorganismene de eneste levende organismene. I «normale» miljøer vil vi finne et stort mangfold av mikroorganismer sammen med andre levende organismer. Disse studiene viser at mikroorganismene har et meget stort spekter av fysiologisk kapasitet, noe som gjør dem til jordas største kjemikere.


Hva karakteriserer levende celler?


	De har egen metabolisme med opptak av næring fra omgivelsene. De omdanner næringsstoffene til energi og byggemateriale i cellen, og de skiller ut avfallsstoffer.

	Reproduksjon og vekst. Kjemiske forbindelser fra omgivelsene blir omdannet til nye celler etter mal i den eksisterende cellen.

	Differensiering. Dannelse av nye cellestrukturer som vev i de flercellede organismene og for eksempel sporer hos mikroorganismene.

	Kommunikasjon. Cellene kommuniserer eller responderer på kjemiske forbindelser som blir skilt ut eller tatt opp.

	Bevegelse. Organismen eller et stadium i dens livssyklus er ofte i stand til å bevege seg.

	Evolusjon. Celler inneholder gener som ved mutasjon kan utvikle nye egenskaper. Fylogenetiske tre viser evolusjonært slektskap mellom organismer.





Studier av mikroorganismer gir oss viktig innsikt i ikke bare mikroorganismene, men også i dyr og planter. Dette skyldes at mikroorganismer er meget godt egnet til molekylærbiologiske og genetiske studier, de er lette å dyrke og har kort generasjonstid. Vår mest sofistikerte forståelse av det kjemiske og fysiske grunnlaget for liv har derfor kommet fra studier av mikroorganismer. Mikroorganismene deler mange av de samme biokjemiske reaksjonsveiene som flercellede organismer, også mennesket, fordi alle celler har mange av de samme egenskapene. Kunnskapen vi får fra studiet av mikroorganismer, kan derfor også danne grunnlaget for kunnskap om høyere organismer som planter og dyr, inkludert mennesker. Første skritt videre fra studier av bakterier er studier av gjærceller som har den samme eukaryote celletypen som dyr og planter (se kapittel 4).

Mange mikrober som normalt er til stede på eller i menneskekroppen, kalles for normal mikrobiota eller normal mikroflora. Grunnen til begrepet flora, som betyr planteliv, er at bakteriene tidligere ble klassifisert som planter. Mikrofloraen er svært nyttig fordi den blant annet beskytter oss mot sykdomsfremkallende (patogene) mikroorganismer. I tillegg produserer enkelte bakterier i tarmen essensielle vekstfaktorer som for eksempel folinsyre og vitamin K.

Som anvendt vitenskap omhandler mikrobiologien viktige praktiske problemer i landbruk, medisin og industri. Innen landbruk er det viktig å vite hvordan sykdommer på dyr og planter kan bekjempes, og hvordan ulike mikrobielle samfunn påvirker avlingene. Innen medisin er hvordan vi kan bekjempe sykdommer, det mest sentrale temaet. Ny forskning viser også at mikrofloraen i tarmen har stor betydning for helsen. I kjemisk industri benyttes mikroorganismer i stor grad til å lage enzymer, antibiotika og en rekke ulike kjemikalier. I næringsmiddelindustrien brukes de til produksjon av vin, øl og ulike melkeprodukter og i gjærbakst. De siste tiårene har mikroorganismene vært et helt essensielt verktøy i utviklingen av molekylærbioteknologien.



1.2 Mikrobiologiens historie

I middelalderen ble det spekulert i om det fantes organismer som var så små at de ikke kunne ses med øynene. Det var først i 1665 at engelskmannen Robert Hooke ved hjelp av et mikroskop med to linser kunne se de mikroskopiske fruktlegemene til en sopp. Dette var den første beskrivelsen av en mikroorganisme. Han undersøkte også tynne snitt av kork i mikroskopet og tok i bruk begrepet «celle», siden de liknet på cellene munkene bodde i. Dette ledet til celleteorien om at alle levende vesener er bygd opp av celler.


Debatten om spontan generasjon

Den første som beskrev bakterier, var den hollandske kleshandleren Anton van Leeuwenhoek. Han hadde som hobby å slipe linser, og han konstruerte et meget godt mikroskop med kun én linse (figur 1.1), men som hadde så stor forstørrelse (300 x) at han kunne se bakterier. Han beskrev ulike bakterieformer og sendte sine observasjoner i en serie brev til Royal Society of London, som publiserte disse i 1684. Etter denne publiseringen var det flere som kunne bekrefte Antoni van Leeuwenhoeks observasjoner, men det tok 150 år før man fikk så gode mikroskoper at forskerne ble i stand til å få en bedre forståelse av de ulike mikrobielle livsformene.

I middelalderen var debatten om spontan generasjon heftig. Spontan generasjon er hypotesen om at levende organismer kan oppstå fra dødt materiale, en «vital kraft» danner nytt liv. Den andre teorien, kalt biogenese, er hypotesen om at levende organismer bare kan oppstå fra allerede eksisterende liv. Det var italieneren Francesco Redi som i 1668 gjorde et eksperiment som «tok livet av» spontan generasjon for dyr. Han hadde seks glassbeholdere med kjøttbiter hvorav tre var dekket til med osteklede (tettvevd stoff som forhindrer at insekter kan krype igjennom). Resultatet ble at det «oppsto» fluelarver i de åpne glassene, mens dette ikke skjedde på de kjøttbitene som var dekket med osteklede. Med andre ord, for å kunne danne fluelarver måtte fluer legge egg i et medium hvor larver kunne utvikle seg.


[image: illustrerende bilde]

Figur 1.1 Anton van Leeuwenhoek og hans mikroskop.




[image: illustrerende bilde]

Figur 1.2 Kolbene som Pasteur benyttet i sine eksperimenter som avlivet myten om spontan generasjon av mikroorganismer. Omviseren i Pasteurs laboratorium påsto at det var Pasteur selv som hadde satt opp dette eksperimentet.



At insekter ikke kunne oppstå spontant ble etter hvert akseptert, men hva med mikroorganismer? Først i 1861 beviste Louis Pasteur at heller ikke bakterier kunne oppstå spontant. Han fant at mikroorganismene i luften liknet på dem som ble funnet på råtnende kjøtt. Han postulerte at mikroorganismer kunne komme i kontakt med alle materialer, men at de bare ville kunne vokse på materiale de kunne hente næring fra.


[image: illustrerende figur]

Figur 1.3 Louis Pasteurs eksperiment med svanehalsflasker som beviste at bakterievekst ble forårsaket av partikler som var i luft, istedenfor av luft i seg selv.



Pasteur utførte sitt eksperiment ved hjelp av flasker med lang hals (figur 1.2 og 1.3). Han hadde en næringsløsning i glasskolbene og kokte løsningen. Etter koking ble et sett av flaskene forseglet ved å smelte igjen halsen, et sett ble satt bort med halsen rett opp og åpen, og i et sett ble halsen formet som en «svanehals» (figur 1.3). De forseglede flaskene og flaskene med svanehals forble sterile, mens i kolbene med halsen rett opp ble det vekst av bakterier fordi bakterier i luften falt ned til næringen i disse flaskene. Svanehalsflaskene forble sterile fordi mikroorganisme fra luften ikke kunne komme til næringsløsningen. Men når han bikket på svanehalsflaskene slik at det kom næringsløsning ned i den ytterste delen av «svanehalsen» hvor det hadde falt ned bakterier fra luften, og helte næringsløsningen tilbake i kolben, vokste det opp mikroorganismer. Dette enkle og geniale eksperimentet avsluttet debatten om spontan generasjon, og mikrobiologien som vitenskap kunne fortsette på et solid fundament.

Ingen skolert person tror i dag på spontan generasjon, men paradokset er at det første livet på den primitive jorda trolig må ha oppstått spontant (se kapittel 4.4). Pasteurs arbeid ledet også til utviklingen av effektive steriliseringsteknikker som vi benytter på laboratoriene i dag, og prinsippene brukes også i næringsmiddelindustrien ved hermetisering og pasteurisering (varmebehandling) av melk og andre produkter for å øke holdbarheten.



Vaksiner og sterilisering

Pasteur bidro i tillegg også vesentlig til utviklingen av vaksiner. Imidlertid var det en annen pioner, den engelske legen Edward Jenner, som i 1796 gjorde det første eksperimentet med å vaksinere et menneske. Jenner arbeidet med den meget alvorlige og smittsomme sykdommen kopper (smallpox), som på Jenners tid tok livet av mange mennesker. Han så at kuer ble utsatt for en liknende sykdom, kukopper (cowpox). Jenner observerte også at budeier som var smittet med kukopper, ikke fikk kopper. Han trodde ikke at kukopper og kopper hadde samme sykdomsårsak, men kunne smitte av kukopper beskytte mennesker mot kopper? Jenner tok utskrap av kukopper og sprøytet dette inn i en «frivillig» åtte år gammel gutt. Deretter smittet han gutten med utskrap fra en pasient med kopper. Til alt hell fikk gutten bare et mildt sykdomsutbrudd og ble heller ikke senere smittet.

Beskyttelse mot sykdom etter vaksinering eller etter tidligere sykdom kalles immunitet mot sykdommen. I 1880 utviklet Pasteur vaksine mot miltbrann (forårsaket av bakterien Bacillus anthracis) og virussykdommen rabies (hundegalskap). Det Pasteur først gjorde, var å svekke de sykdomsfremkallende mikroorganismene så mye at de ikke var i stand til å formere seg. Deretter sprøytet han de svekkete mikroorganismene inn i pasienten. Pasienten fikk ikke sykdomssymptomer, men injeksjonen førte likevel til mobilisering av immunsystemet, slik at man ved senere smitte av den patogene organismen ikke ble syk.

Pasteur beviste også at det var gjær som produserte alkohol fra sukker i øl og vin ved fermentering, og at når vin blir sur, skyldes det vekst av eddiksyrebakterier. Videre viste han at mikrobiell vekst var ansvarlig for at mat ble ødelagt. Han utviklet også en varmebehandling av næringsmidler for å drepe forråtnelsesbakterier blant annet i melkeprodukter, den teknikken kaller vi i dag for pasteurisering (se kapittel 15). Når matvarer blir behandlet på en slik måte at alle mikroorganismene i matvaren blir drept, kaller vi den steril, og den vil ikke råtne hvis ikke nye mikroorganismer kommer til. Pasteur konkluderte fra sine arbeider: «The role of the infinitely small is infinitely large.»




1.3 Hva er årsaken til at dyr og planter blir syke?

Allerede i det 16. århundre ble det spekulert på om det som fører til sykdom i en pasient kunne bli overført fra den syke pasienten til en frisk person. Etter oppdagelsen av mikroorganismene var det mange som støttet denne teorien, selv om presteskapet ikke var enig. Det var først da den tyske legen Robert Koch utførte sine eksperimenter med miltbrannbakterien Bacillus anthracis (antrax) i 1876 at denne teorien ble entydig bevist.


Kochs postulater


	Organismen må alltid være til stede i dyret som lider av sykdommen, og ikke til stede i et friskt individ.

	Organismen må kunne dyrkes i renkultur utenom dyret.

	En slik renkultur må gi karakteristiske sykdomssymptomer når den inokuleres i en mottakelig organisme.

	Organismen må kunne reisoleres fra det syke dyret og kunne dyrkes igjen i laboratoriet. Den må da fremdeles være den samme organismen som det originale isolatet.





Hans arbeid ledet til det vi i dag kaller Kochs postulater (se faktarute). Har vi mistanke om at en sykdom på mennesker, dyr og planter skyldes en mikroorganisme, må vi fremdeles gjennomføre disse postulatene for å bevise at en sykdom er forårsaket av en bestemt bakterie eller sopp.

Kochs postulat var et gigantisk skritt fremover i studiet av infeksjonssykdommer. Ikke bare beviste dette sammenheng mellom årsak og sykdom, men også viktigheten av å lage renkulturer av mikroorganismene. Dette arbeidet ga således grunnlaget for å finne årsaken til sykdommen og hvordan den kunne bekjempes. I tillegg dannet dette grunnlaget for utvikling av medisiner mot sykdommer på mennesker og dyr, og plantevernmidler for å bekjempe plantesykdommer.

Perioden 1857 til 1914 blir kalt mikrobiologiens gullalder og ble ledet an av Pasteur og Koch, som sammen med andre etablerte mikrobiologi som vitenskap. En av disse var nordmannen Armauer Hansen, som allerede i 1873 beskrev bakterien som forårsaker spedalskhet (Mycobacterium lepra) tre år før Robert Koch publiserte sine arbeider på miltbrannbakterien.


Drømmen om «the magic bullet»

Da det ble akseptert at mikroorganismer kunne føre til sykdom, startet kappløpet om hvordan de kunne bekjempes med kjemiske midler. Utfordringen var å finne forbindelser som hemmet skadeorganismen, men ikke pasienten. Dette ble kalt kjemoterapi.

Det første kjemiske midlet som spesifikt hemmet bakterier, ble lansert av Paul Ehrlich i 1910. Det var Salvarsan, et arsenikkderivat som viste seg effektivt mot den alvorlige kjønnssykdommen syfilis, som er forårsaket av bakterien Treponema pallidum. Alle som har lest Agatha Christie, vet imidlertid at arsenikk har alvorlige bivirkninger og er svært giftig for mennesker.

Det neste store steget i utvikling av medisiner skjedde i 1930-årene. Man lette da etter kjemiske forbindelser som strukturelt liknet på nødvendige byggesteiner til cellen, såkalte vekstfaktorer. Vekstfaktorene er vitaminer, aminosyrer (byggesteinene til proteinene), purin og purimidin, som er byggesteinene til arvematerialet (DNA og RNA). Disse syntetiske komponentene som nesten har samme struktur som vekstfaktorene, kalles for vekstfaktoranaloger. Teorien var at slike analoger kunne stoppe viktige biokjemiske reaksjoner i patogene bakterier når de ble bygd inn istedenfor vekstfaktorene, og dermed drepe/hemme bakteriene.

Sulfapreparatene var de første som ble tatt i bruk i stor skala. Sulfanilamid, det enkleste sulfapreparatet, er en analog til p-aminobenzosyre, som er en del av B-vitaminet folinsyre. Når sulfanilamid blir tilgjengelig for bakteriene, vil de bygge inn sulfanilamid istedenfor p-aminobenzosyre. Dette vil stoppe syntesen av folinsyre. Derved blokkeres syntesen av arvematerialet (RNA og DNA) som er nødvendig for at bakterien skal kunne overleve og formere seg. Det geniale er at sulfanilamid bare hemmer bakterier fordi de syntetiserer sin egen folinsyre, mens vi mennesker og de fleste dyr ikke kan syntetisere folinsyre selv, men må få den ferdigprodusert i kosten.

Den neste store utviklingen av medisiner var oppdagelsen og introduksjonen av antibiotika. Antibiotika defineres som en antimikrobiell forbindelse produsert av en mikroorganisme som hemmer andre mikroorganismer i svært lav konsentrasjon. Det første antibiotikum ble oppdaget av den skotske legen Alexander Fleming allerede i 1928. Han dyrket patogene (sykdomsfremkallende) stafylokokker på en agarskål, og i ett av forsøkene ble en av skålene infisert av en ukjent sopp. Rundt denne soppen oppdaget Fleming at det ikke vokste bakterier, men han gjorde ikke det som mange ville ha gjort, kastet skålen fordi forsøket hans gikk skeis. Det geniale var at han forsto at denne soppen, som senere ble bestemt til å være Penicillium notatum, skilte ut en forbindelse som hemmet veksten av de patogene stafylokokkene. Kunne denne forbindelsen som han kalte for penicillin, brukes som medisin?

Fleming testet penicillinet på en rekke ulike bakterier og fant at det inhiberte en rekke sykdomsfremkallende bakterier. Han så derfor at penicillin hadde et stort potensial. Fleming var imidlertid ikke i stand til å produsere store nok mengder med penicillin til kliniske tester, slik at penicillinets virkelige potensial kunne bevises, og videre forskning ble derfor satt på vent. Men når sulfanilamid viste seg å ha stor suksess i bekjempelse av sykdommer hos mennesker, ble arbeidet med penicillin gjenopptatt i England. Gjennombruddet kom da Howard Florey og Ernst Chain isolerte en Penicillium-stamme som produserte mye høyere konsentrasjon av penicillin, og de utviklet samtidig teknikker for å produsere penicillin i stor skala. Kliniske tester ble gjennomført med stor suksess, og på slutten av annen verdenskrig ble penicillin brukt for å kurere sykdom blant soldatene, og mange liv ble reddet.

I dag har vi en rekke antibiotika som er isolert fra sopp og bakterier på markedet som effektivt bekjemper sykdomsfremkallende mikroorganismer. Mange mener at oppdagelsen av antibiotika er en av de aller viktigste medisinske oppdagelsene som ble gjort på 1900-tallet (Fleming, Florey og Chain fikk nobelprisen i medisin i 1945), og at vi ikke ville hatt den levestandarden vi har i dag uten denne oppdagelsen. Utfordringen ved bruk av antibiotika i dag er imidlertid at mikroorganismene kan utvikle resistens mot antibiotika, slik at de ikke lenger virker (se kapittel 13).

Figur 1.4 Portrett av Carl von Linné.






1.4 Klassifisering og navnsetting av levende organismer

På 1700-tallet levde en som regnes som en av Sveriges aller største vitenskapsmenn gjennom tidene, Carl von Linné (1707–1778). Carl var døpt Carl Nilsson, men da han skrev seg inn på legestudiet ved Lunds universitet, trengte han et slektsnavn, og ettersom han var inspirert av det store lindetreet på slektsgården, kalte han seg Carl Nilsson Linneaus. Etter at han ble adlet, kalte han seg Carl von Linné (eller Carolus Lineaus).

Linné var professor i medisin, botanikk og kjemi ved Universitetet i Uppsala, men han er mest kjent for at han i 1735 utviklet det første naturlige taksonomiske klassifikasjonssystemet basert på utseende (morfologi). Dette systemet benyttes nå for å sette vitenskapelige navn på alle mikro- og makroorganismer. Linné ga organismene to latiniserte navn. Det første navnet er organismens slekt (genus), og det andre er arten (species). Slekten skrives alltid med stor forbokstav, mens arten skrives med liten. Når du skriver det latiniserte navnet på en organisme, skal det være understreket eller i kursiv. Et eksempel er tarmbakterien Escherichia coli. Første gang man nevner en organisme i en tekst, skal navnet skrives fullt ut, men senere i teksten kan slektsnavnet forkortes til E. coli.

Vitenskapelige navn kan beskrive organismen, ære en forsker eller identifisere voksestedet for organismen. I eksemplet Escherichia coli er Theodor Escherich honorert i slektsnavnet til bakterien, mens coli minner oss på at E. coli lever i colon (tykktarmen).

Det har gjennom historien vært flere måter å klassifisere organismene på, men i 1978 introduserte Carl Woese det system som med modifiseringer benyttes i dag. Han klassifiserte alle organismer i tre domener:


	Bacteria, prokaryote organismer med peptidoglykan i celleveggen

	Archaea, prokaryote organismer uten peptidoglykan i celleveggen

	Eukarya, som inneholder de fem rikene: Protozoa, Chromista, sopp, planter inkludert moser og bregner, og dyr inkludert svamp, ormer og insekter



NB. Virus er her ikke definert som «levende organismer», da de ikke kan reprodusere seg selv.



1.5 Oversikt over de ulike gruppene av mikroorganismer

Vi deler de prokaryote organismene i to grupper: Bacteria, som er de gamle velkjente, og Archaea, som er spesielle prokaryoter som lever «der du ikkje skulle tru at nokon kunne bu».

Bacteria inneholder relativt enkle encellede organismer. Deres genetiske materiale ligger fritt i cytoplasma (ikke innkapslet i en kjernemembran), og derfor kalles celletypen for prokaryot (før kjerne). Celleveggen er bygd opp av peptidoglykan, en unik kjemisk forbindelse som bare finnes i gruppen Bacteria (se kapittel 4.2). De vokser ved å dele seg i to, og de kan skaffe seg energi fra både organiske og uorganiske forbindelser, eller ved fotosyntese. Bacteria inneholder både saprofyttiske (lever på dødt organisk materiale) og patogene (lever i eller på levende celler) bakterier.

Archaea karakteriseres ved at de også har den prokaryote celletypen, men celleveggen inneholder ikke peptidoglykan. Hvis de har cellevegg, består den av andre makromolekyler. De fleste lever under ekstreme forhold som i varme kilder, på store havdyp eller i svovelgruver. Archaea deles i tre hovedgrupper: metanogene (som blant annet finnes i vomma til drøvtyggere), de ekstremt halofile som lever i høye konsentrasjoner av salt, og de ekstremt termofile som lever i områder med høy temperatur. Det er ingen kjente sykdomsfremkallende organismer blant Archaea.


Tabell 1.1 Cellevolumet til ulike mikrorganismegrupper i µm3







	Mikroorganisme
	Cellevolumet i µm3





	Virus
	0,01–0,0001



	Bakterier (Bacteria og Archaea)
	1–5



	Cyanobakterier (blågrønnbakterier)
	5–50



	Gjærsopp
	20–50



	Encellede alger
	5–10 000



	Protozoer
	10–50 000





Protozoer er encellede eukaryote mikroorganismer, vanligvis fargeløse og uten cellevegg. De absorberer eller tar inn organisk materiale ved fagocytose eller pinocytose ved at de omslutter næringen med sin cytoplasmamembran. De kan bevege seg med pseudopodier (falske bein), cilier eller flageller. De lever fritt eller som parasitter. Protozoer reproduserer seg enten seksuelt eller aseksuelt.

Chromista er «primitive» eukaryoter. Noen har kloroplaster av en annen type enn den vi kjenner fra planter. Dinoflagellatene, diatomeene, gullalger og brunalger hører til Chromista, mens grønnalger som Chlamydomonas og Volvox og rødalger er klassifisert som planter. Alger er vanlige i ferskvann, saltvann og i fuktig jord. Som fotosyntetiske organismer trenger de tilgang på lys, vann og CO2, og de er storprodusenter av oksygen til jordas atmosfære.

Sopp (Fungi) er encellede eller flercellede eukaryote organismer. Celleveggen består hos de fleste av kitin. Sopp skiller seg fra plantene ved at de ikke har fotosyntese. De bruker organiske forbindelser som energikilde som de absorberer gjennom veggen. Sopp som er encellede, kalles gjær, cellene er ovale og større enn bakteriecellene. Hyfesopp og hattsopper er multicellulære, og består av «tråder» kalt hyfer. Mange hyfer sammen kalles mycel.

Virus er acellulære og meget små (kan ikke ses i et lysmikroskop). De består av DNA eller RNA omgitt av en proteinkappe. Kappen, igjen, kan være omkranset av et hylster (eng.: envelope). Viruset formerer seg bare når det er inne i en vert. Virus er derfor parasitter på andre livsformer. Man kan diskutere om virus er levende, ettersom det er inert utenfor verten og ikke kan formere seg uten at det trenger inn i en vertscelle og tvinger det til å produsere nye virus.

Multicellulære eukaryote parasitter på dyr. Man kan diskutere om denne gruppen hører til mikroorganismene, men de kan føre til sykdom på mennesker og dyr og er derfor ofte diskutert sammen med mikroorganismene. Eksempler på denne gruppen er parasittiske flatormer og rundormer (nematoder), som er klassifisert som dyr, men de har et mikroskopisk stadium i sin livssyklus.



1.6 Mikroorganismenes rolle i natur og samfunn

Alle har hørt at virus og bakterier kan føre til sykdom, og at sopp og bakterier kan ødelegge mat, men mikrobene som gjør dette, representerer bare en minoritet av mikroorganismene. De aller fleste mikroorganismene er nytteorganismer.

Mikroorganismer som lever på dødt organisk materiale, kalles saprofytter. Mikroorganismer som lever på levende organismer, og som utnytter disse som næringskilde, kalles parasitter. Noen organismer har kommet så langt i sin tilpasning til sitt parasittiske levesett at de ikke kan leve på dødt organisk materiale. Disse kalles obligate parasitter, mens fakultative parasitter kan leve både på dødt materiale og på andre levende organismer. Parasittisme leder som oftest til at vertsorganismen blir syk og dør. Mikroorganismene som fører til sykdom, kalles patogener. Det er imidlertid noen mikroorganismer som kan føre til sykdom uten at de egentlig er parasitter. Dette gjelder for eksempel stivkrampebakterien (Clostridium tetani), som produserer et toksin når den vokser i sår. Toksinet fremkaller stivkrampe, men bakterien vokser ikke som parasitt på levende vev, men på døde cellerester i såret. Det viktigste mikroorganismene gjør for vår eksistens, er å resirkulere vitale grunnstoffer. Alle har lært at meitemarken er viktig for omsetningen av dødt organisk materiale i jorda, og den har en rolle ved at den distribuerer og lager kanaler i jorda, slik at det kommer luft (oksygen) ned i jordprofilene. Den absolutt største jobben er det imidlertid sopp og bakterier som utfører. Allerede i 1880-årene oppdaget Sergei Winogradsky og Martinus Beijerinck at det var mikroorganismene som var hovedansvarlige for resirkulering av vitale grunnstoffer mellom jorda og atmosfæren. Deres studier dannet grunnlaget for fagområdet mikrobiell økologi, studiet av samspillet mellom mikroorganismer og omgivelsene.

De kjemiske grunnstoffene karbon (C), hydrogen (H), oksygen (O), nitrogen (N), svovel (S) og fosfor (P) er alle helt nødvendige komponenter i alle celler. Disse grunnstoffene er vanlig på jorda, men ikke alltid i en form som er tilgjengelig for organismene. Det er mikroorganismene som primært er ansvarlige for å omdanne disse til en form som gjør dem tilgjengelige for planter og dyr. Mikroorganismene returnerer/frigjør for eksempel karbondioksid (CO2) til atmosfæren når de bryter ned døde planter, dyr og mikroorganismer. Alger, cyanobakterier (blågrønnbakterier) og høyere planter bruker CO2 i fotosyntesen som karbonkilde for å syntetisere karbohydrater. Dette er den primære produksjonen av organisk materiale på jorda.

Dette organiske materialet er i neste omgang karbonkilden til dyr, fugler og andre mikroorganismer.

Nitrogen (N2) er en svært vanlig gass i atmosfæren (78 % i luft), men er ikke tilgengelig som nitrogenkilde for organismer med unntak av noe få bakterier. Disse kalles nitrogenfikserende bakterier og er svært viktige ved at de kan gjøre nitrogen, som ofte er et begrensende næringsstoff, tilgjengelig for andre organismer.

Hvilken rolle har mikroorganismene i klimaregnskapet? Dette er et nytt og interessant forskningsområde med foreløpig få klare svar. Mikroorganismene påvirker mengden av en rekke drivhusgasser ved respirasjon, spesielt karbondioksid (CO2) og metan (CH4), og ved denitrifikasjon (N2O). Bare i havet regner en med at cirka 70 % av biomassen er mikroorganismer. Disse organismene utfører halvparten av den globale fotosyntetiske CO2-fikseringen og halvparten av oksygenproduksjonen selv om de bare utgjør 17 % av den globale biomassen.

Mikroorganismene spiller en stor og viktig rolle i fikseringen av CO2. Spesielt marint fytoplankton, da disse fikserer mye mer CO2 enn landplantene. Derfor vil miljøforandringer som påvirker de marine mikroorganismers fotosyntese med etterfølgende lagring av fiksert karbon, ha størst effekt på den globale karbonsyklusen.

Mange faktorer påvirker balansen mellom å fange drivhusgasser og å skille dem ut. Det er derfor vanskelig å forutsi om den forventede temperaturøkningen vil føre til at mikroorganismene bidrar til høyere eller lavere innhold av CO2 i atmosfæren.


Biologisk rensing av kloakk og bioremediering

På 1960-tallet ble det klart at vi ikke lenger kunne sende kloakken urenset ut i vassdragene. De første kjemiske renseanleggene hadde siler som fjernet større partikler som papir, trevirke, glass, grus og plastikk, og et kjemisk rensetrinn som fjernet 40–60 % av oppløst tørrstoff. Rensegraden var ikke tilfredsstillende, derfor måtte vi få hjelp av mikroorganismene ved å legge inn et biologisk rensetrinn etter det kjemiske. I det biologiske rensetrinnet fjernes uønskede mikroorganismer og størstedelen av det organiske materiale som kunne gi uønsket vekst i resipienten til renseanlegget. Dette temaet vil bli nærmere beskrevet i kapittel 14.

I 1988 begynte forskere å rense forurenset jord ved hjelp av mikroorganismer. Noen sære mikroorganismer er nemlig i stand til å benytte giftige komponenter som energikilde, mens andre kan bryte ned giftige forbindelser til uskadelige produkter. Bruk av bakterier og sopp på denne måten kalles bioremediering. Metoden brukes for å fjerne gift fra underjordiske brønner, kjemisk forurensning i jord og oljeforurensning i jord og vann. Til dette benyttes det naturlig forekommende mikroorganismer, men også genetisk modifiserte organismer (GMO) er tillatt brukt i noen land. Det som er viktig for å få god effekt, er å forstå systemet slik at nedbrytningen blir mest mulig effektiv. I mange tilfeller er oksygentilgang den begrensende faktoren for effektiv nedbrytning av giften. I andre tilfeller, som ved opprensing etter oljesøl, kan nitrogen være den begrensende faktoren. For å øke nedbrytningen tilsetter man da en egnet nitrogenkilde.



Kontroll av insekter og sopp som angriper planter

Insekter kan i seg selv være skadedyr på planter, i tillegg kan de være smittebærere av sykdomsfremkallende sopper, bakterier og virus. Det har vist seg at enkelte insekter som er skadedyr på planter kan bekjempes med mikroorganismer. Et eksempel er bakterien Bacillus thuringiensis, som produserer et toksin som er dødelig for insekter, men ikke for mennesker. Toksinet er i krystallform inne i cellene, og når insektet får i seg bakterien, vil krystallen løses opp i den basiske tarmen til insektet og drepe det. Toksinet er ikke farlig for oss fordi krystallen ikke vil løses opp i vårt sure mage-tarmsystem. Metoden har fått stor utbredelse, og toksingenet har også nå blitt satt inn i genmodifiserte planter, slik at plantene selv produserer toksinet. Dette er imidlertid omstridt, for mange frykter at det vil føre til at insektene blir resistente mot toksinet, slik at den nåværende bruk ikke lenger vil ha noen virkning.

Sopp kan også benyttes til biologisk kontroll av soppsykdommer på planter. De mest benyttede antagonistiske soppene er ulike isolater fra soppslekten Trichoderma. EU har i «Directive 2009/128/EC» bestemt at bruken av kjemiske plantevernmidler skal reduseres kraftig. Biologisk kontroll av plantesykdommer ved hjelp av mikroorganismer, eller bruk av naturlige, miljøvennlige antimikrobielle midler kombinert med redusert bruk av kjemiske plantevernmidler, er tiltak som kan være med på å oppfylle dette målet.



Moderne bioteknologi og rekombinant DNA-teknologi

Tradisjonell bioteknologi har blitt brukt i tusenvis av år, lenge før man forsto at sopp og bakterier var involvert. Dette gjelder blant annet i produksjon av vin, øl og eddiksyre samt brødbaking og konservering av mat med melkesyrebakterier. I dag har metodene blitt mye mer sofistikert ved innføringen av rekombinant DNA-teknologi, slik at man har laget genetisk modifiserte organismer (GMO). Nå kan vi «skreddersy» dyreceller, planteceller, bakterier, sopp og virus til biokjemiske miniatyrfabrikker for å produsere en rekke proteiner, insulin, vaksiner og enzymer.

Bruk av genetisk modifiserte organismer har også nådd landbruket, særlig i USA og Kina. Denne teknikken brukes blant annet for å føre gener fra andre organismer inn i planter som gjør dem mer resistente mot ugrasmidler. Dette har møtt stor motstand, spesielt i Europa, da man frykter at disse resistensgenene kan spre seg til ugrasplantene. Dette vil i så fall øke bruken av kjemiske ugrasmidler, ikke redusere bruken, som var det opprinnelige argumentet for å innføre genmodifiserte planter med resistens mot ugrasmidlet Glyfosat (Roundup). Uheldigvis har skeptikerne fått rett, for mange steder har bruk av genmodifiserte planter ført til økt bruk av ugrasmidler.

Selv om den nye teknologien møter motstand når det gjelder å sette genmodifiserte organismer ut i naturen, må vi ikke glemme at teknologien har blitt et svært viktig verktøy som nå benyttes i stor skala i forskningsmiljøene for å få en bedre forståelse av biologien til alle levende organismer. Utvikling av CRISPR-teknologien har gjort det enda enklere å genmodifisere levende organismer (Se kapittel 17.2).


I dette kapitlet har vi sett på:


	hva som karakteriserer de ulike mikroorganismegruppene

	noen eksempler på hvilken betydning mikroorganismene har for deg

	prinsippet for navnsettingen av mikroorganismer (og alle andre organismer) med slektsnavn og artsnavn

	betydningen av observasjonene til Robert Hook og Anton van Leeuwenhoek

	Kocks postulater og hva de betyr når vi skal avgjøre om en sykdom er forårsaket av en mikroorganisme

	hva vi mener med spontan generasjon og biogenese, og hvilke eksperimenter som avlivet teorien om spontan generasjon med tanke på både dyr og mikroorganismer

